Qamişloyî Bo Piştgirîya Efrînê Derketin Kolalan 
Artêşa Tirk û çekdarên Oposîzyona Sûrîyê yên girêdayî Tirkîyê di 20'ê Rêbendana 2018' an de êrîşê kiribû.
Li Qamişlo îro Pêncşemê bi sedan rûniştvanên bajar tevî bi dehan koçberên Efrînê li ber avahîya Netewên Yekbûyî (NY) ya li taxa Sîyahî xwepêşandanek darxistin. Xwepêşandan ji alîyê hin sazîyên Sivîl û Komeleya Civakî ya Efrînê ya li bajarê Qamişlo ve bi sedema salvegera çaran ya destpêka erîşên artêşa Tirkîyê ser Efrînê hat darxistin. Endamê Komeleya Civakî ya Efrînê Menan Çefer bang li saziyên navdewletî û dewletên karbidest kir. “Divê givaştin li ser Tirkîyê were kirin da ku artêşa xwe ji Efrînê vekişîne,” Çefer got. Di nav xwepêşandêran de hejmarek ji xwendekarên Efrînê jî hebûn. Xwendekaran anîn ziman ku ew bi hêvîne ku ewê vegerin bajarê xwe û xwendina xwe li Efrînê berdewam bikin. Xwendekara zanîngeha Rojava ya ji Efrînê Emîna Mihemed wiha got: “Daxwaza me ev e ku kiryarên dewleta Tirk yên ser Efrînê bê rawstandin da ku em karibin bi aramî vegerin herema xwe.” Ji alîyê din ve jî rûniştvanên bajarê Qamişloyê yên ku tevlî xwepêşandanê bibûn diyar kirin ku ew her û her li dû pirsgirêka gelê Efrînê bin, heya ku Efrîn veger e. Rûniştvanê bi navê Îsam Birahîm wiha got: “Em tevlî vê xwpêşandanê bûne da ku piştgirîyê bidin doza derbiderên Efrîn ê.” Hêjaye bibîrxistinêye ku berîya 4 salan wek îro di 20'ê Rêbendana 2018' an de artêşa Tirk û çekdarên Oposîzyona Sûrîyê yên girêdayî Tirkîyê êrîşî herêma Efrînê kirin û di 18 Adara heman salê de Efrîn ket bin kontrola Tirkîyê. Di encama vê êrîşêde bi hezaran Efrînî penaber bûn ku beşek ji wan berê xwe dane bajarên wek Qamişlo Hesekê û Amûdê yên Herêma Cizîrê.